
Ministru kabineta rīkojums Nr. 111
Rīgā 2026. gada 5. martā (prot. Nr. 12 1. §)
Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"

· 1. Ņemot vērā drošības situāciju Tuvo Austrumu reģionā, Ārlietu ministrijai sadarbībā ar Satiksmes ministriju nodrošināt Latvijas valstspiederīgajiem akciju sabiedrības "Air Baltic Corporation" organizētus repatriācijas reisus no attiecīgā reģiona.
· 2. Ārlietu ministrijai, ja nepieciešams, nodrošināt Latvijas valstspiederīgo evakuāciju no Apvienotajiem Arābu Emirātiem ar sauszemes transportu uz Apvienoto Arābu Emirātu kaimiņvalstīm.
· 3. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Ārlietu ministrijai finansējumu, kas nepārsniedz 752 000 euro, šā rīkojuma 1. un 2. punktā minēto repatriācijas un evakuācijas izdevumu segšanai.
· 4. Ārlietu ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu par šā rīkojuma 3. punktā minēto līdzekļu piešķiršanu no valsts budžeta programmas "Līdzekļi neparedzētiem gadījumiem" atbilstoši faktiskajiem izdevumiem, nepārsniedzot šā rīkojuma 3. punktā minēto līdzekļu apmēru.
· 5. Noteikt, ka, īstenojot šajā rīkojumā noteiktos repatriācijas un evakuācijas pasākumus, prioritāte piešķirama ģimenēm ar bērniem, nepilngadīgajiem, personām ar veselības un kustību traucējumiem, grūtniecēm, senioriem, personām ar invaliditāti, bērniem bez pavadoņa un citām sociāli mazaizsargātajām personām.
· 6. Noteikt, ka aviopasažierim līdzmaksājums aviobiļetes iegādei akciju sabiedrības "Air Baltic Corporation" organizētajam repatriācijas reisam ir 350 euro.
· 7. Satiksmes ministrijai kā akciju sabiedrības "Air Baltic Corporation" kapitāldaļu turētājam pārliecināties, ka akciju sabiedrības "Air Baltic Corporation" piedāvātā pakalpojuma cena repatriācijas reisam atbilst faktiskajām izmaksām un nepārsniedz piedāvājumu citiem līdzvērtīga pakalpojuma saņēmējiem.

